Indringer-duine word see ingestoot | News24
Indringer-duine word see ingestoot
Die mond van die Sandrivier skuif en loop regstreeks in die see, terwyl beskadigde gebiede herstel sal word. Projekbestuurder Joe Meyer wys die nuwe ‘pad’ wat die rivier sal volg.
DIT was soos ‘n Kolmanskop-huis waar die sand deurgesyfer, oorgeneem en ‘n woning begrawe het, ‘n ander bedreig, en die seepad bedek het. Maar hier word die Oesterbaai-duine nou ingeperk en na die see toe gestoot.
Die Slangrivier se loop word verander met miljoene Rand se duinverskuiwing en -rehabilitasie wat vir dié kusdorp goedgekeur is en reeds toegepas word.
Die projek is in September, vanjaar deur die Departement van Omgewingsake goedgekeur; vyf jaar na die toegangshek tot die hoofstrand, die ablusieblok en ’n groot deel van Branderstraat deur watermassas weggespoel is.
’n Dam water wat in die loop van die Slangrivier gevorm het, het toe deur ’n duin gebreek en die skade veroorsaak.
Oor die jare het reuse duine gevorm wat Branderstraat op party plekke heeltemal bedek het. Een huis was gedeeltelik toe onder die sand en ander is ernstig bedreig.
Projekbestuurder Joe Meyer van die Oesterbaai Inwonersvereniging sê dat ’n kusbestuursplan van R3.36-miljoen waarby duinbestuur ingesluit is, grootliks deur plaaslike inwoners befonds is, terwyl die Kouga-munisipaliteit sowat R400 000 bygedra het.
Die eerste stootskraper het op 10 Oktober sy ysterkake deur die eerste hoop sand gestoot.
Plante gaan op groot skermwalle aangebring word om teen die windrigting skanse te vorm. Sodra die sand ’n sekere hoogte teen die merkerpale bereik, sal dit ingevolge ’n goed-gekeerde bestuursplan na die see se kant toe gestoot word.
Duine sal afgeplat word om dit op Branderstraat se vlak te hou. Aanplantings sal duinbeweging verhoed.
Die mond van die Sandrivier skuif en loop reguit na die see, terwyl beskadigde gebiede herstel sal word.
’n Beskermingsmuur van reuse sandsakke sal verseker dat die rivier nie weer deur huise spoel nie.
Die nuwe riviermond sal onderhou word deur waai-sand te verwyder wat hoog teen die merkerpale opbou.
Meyer hoop dat met verdere finansiële steun van die Kouga-munisipaliteit en die Departement van Omgewingsake, die hele projek teen April volgende jaar voltooi sal wees.